Gedagte vir die dag: Kweek Christenetiket en goeie maniere | Maroela Media
Kolossense 4:5-6 – Tree met wysheid op teenoor die mense wat nog buite die gemeente is. Maak die beste gebruik van elke geleentheid.Wat julle sê, moet altyd vriendelik wees en van goeie smaak getuig; en julle moet weet hoe julle elkeen behoort te antwoord.
Die volgende verhaal vertel iets van hierdie anderswees. 'n Vriendin wat onlangs op 'n vlug van London na New York toe was, kom te lande langs 'n vrou wat vreeslik hartseer is. Dit blyk toe dat haar man wat saam met haar op die vlug sou wees, skielik oorlede is. Die vriendin het dus die sitplek waar hy sou sit gekry. As 'n toegewyde Christen begin die vriendin stilweg bid en vir God vra wat sy kan doen om die vrou te troos. "Vat haar hand!" kom die antwoord hard en duidelik! "Maar ek kan mos nie …" protesteer sy. "Here, is U seker dis wat ek moet doen?" vra sy weer. Weer kom die antwoord: "Vat haar hand!" Sy doen dit toe. En so sit sy en die dame vir die res van die vlug woordeloos terwyl die trane oor die vrou se wange rol. Aan die einde van die vlug sê die vrou vir haar: "Jy sal nooit weet wat dit vir my beteken het nie."
Sulke dade is geestelike maniere wat uit die hart uit kom. Eeue gelede het Sint Fransiskus van Assisi iets hiervan begryp toe hy die hande en gesig van 'n bedelaar gesoen het terwyl hy 'n muntstuk in sy hand plaas.